Hanne Hellesen
Hanne Hellesen, 1801-1844, dansk maler. Hanne Hellesen var elev af J.L. Jensen, kortvarigt også af C.W. Eckersberg. Ligesom J.L. Jensen specialiserede hun sig som blomstermaler og blev trods sin korte levetid en af 1800-tallets flittigste og betydeligste inden for denne genre, påvirket af bl.a. det samtidige blomstermaleri på porcelæn.
Hanne Hellesen solgte til bl.a. medlemmer af kongehuset, og flere af hendes billeder findes på Statens Museum for Kunst.